Гугъэр IуэхукIэ яхущIэгъэбыдакъым
«Спартак-Налшык» (Налшык) — «Балтика» (Калининград) — 0:0. Налшык. «Спартак» стадион. Гъатхэпэм и 12-м. ЦIыху 600 еплъащ.
Судьяхэр Чистяков (Iузэв), Хатуев (Грозный), Клепцов (Дон Iус Ростов).
«Спартак-Налшык»: Антипов, Кузнецов, Дашаев, Мэкъуауэ (Семёнов, 62), Мурачёв, Крамаренкэ (Ахриев, 86), Багъэтыр (Бойчук, 72), Мухьэммэд (Гъурф, 59), Дроздов, Войнов, Ахъядов.
«Балтика»: Фролов, Каленкович, Скопинцев, Тимошин, Концедалов, Ярошенкэ (Елисеев, 65), Родионов (Подбельцев, 84), Цимбал (Малеев, 54), Кухарчук, Причиненкэ (Сердюк, 88), Гафар.
Дагъуэ къыхуащIащ Дашаевымрэ Тимошинымрэ.
МахуиплI ипэкIэ Мэзкуу щыIэу пашэм къызэрыпимыкIуэтам (1:1) «Спартак-Налшыкым» дэщIхэм я гугъапIэхэр къигъэщIэрэщIэжат. Гъатхэм щIэзыдзэжа зэхьэзэхуэм ди щIалэхэр сыткIи хуэхьэзыру абы къыщигъэхъуат, арщхьэкIэ Налшык къыщыкIэлъыкIуа зэIущIэм мащIэу игъэсабырыжахэщ.
Калининград и «Балтика»-р турнир таблицэм и кIэух дыдэ увыпIэм щытым япэ зэрищар зы очко закъуэт икIи къикIуэтыпIэ иIэтэкъым. Ар къалъытэри щIымахуэ зыгъэпсэхугъуэм абы и тренер нэхъыщхьэу ягъэуващ Мэзкуу и «Локомотив»-м щылэжьа Черевченкэ Игорь. КърикIуари нэрылъагъущ: япэщIыкIэ гъатхэпэм и 8-м Астрахань икIа «Волгарь»-р и стадионым щыхигъэщIащ, иджы Налшык зы очко иреш.
«Спартак-Налшыкымрэ» «Балитика»-мрэ я зэпэщIэтыныгъэр нэхъ хьэлэмэтыж ищIырт а тIури япэ дивизионым къыщыкIэрыхухэм зэрахыхьэм икIи абы къыхэнэн папщIэ зыр адрейм зэран хуэхъуфынут. Мы зэIущIэм къыщахьа зы очкори тIуащIэ хъурт, и хьэрхуэрэгъу нэхъыщхьэхэм ящыщ зым къызэрыIэщIагъэкIам къыхэкIыу.
Дэ, дауи, дыщыгугъырт ди щIалэхэм текIуэныгъэр зыIэрагъэхьэну. АрщхьэкIэ хьэщIэхэм апхуэдэ Iэмал къратакъым. Зэрыгупу абыхэм я гъуэр кърагъэбыдэкIащ икIи зэрытемыгъэкIуэныгъэм зэрителъхьэр занщIэу наIуэ къащIащ. Апхуэдэ щытыкIэм налшыкдэсхэм пагъэувыфа щыIэкъым: я гъуащхьауэхэу ЛIуп Ислъам, Бажэ Амир, Гугуев Магомед сымэ иджыри зэрысымаджэщ.
Пэжщ, Дроздовми, Дашаевми, Крамаренки, Ахъядовми Iэмал гуэрхэр къахукъуэкIат къыхэжаныкIыну, арщхьэкIэ ахэр нэсу къахуэгъэсэбэпакъым. Арати, бжыгъэр къызэIуамыхауэ джэгур иухащ. Абы «Спартак-Налшыкыр» арэзы къищIынкIэ Iэмал иIэтэкъым. Япэрауэ, турнир таблицэм аргуэру къыщекIуэтэхыж-ри, ар къыкIэрыхухэм яхыхьэжащ. ЕтIуанэрауэ, къыкIэлъыкIуэ джэгугъуэхэр Санкт-Петербургрэ Тюменьрэ зэкIэлъхьэужьу щригъэкIуэкIынущи, уазэрыщыгугъыщэн щыIэу къыщIэкIынукъым.
Абы щыгъуэми ди хьэрхуэрэгъу псоми я очко бжыгъэм хагъэхъуащ. Къапщтэмэ, Астрахань и «Волгарь»-м и стадионым щыхигъэщIащ Санкт-Петербург икIа «Зенит-2»-р икIи абы и фIыгъэкIэ ди япэ ищащ. Я Iуэхухэр ирагъэфIэкIуэж «Мордовия»-м, «Сокол»-м, «Сибирь»-м, «Кубань»-м. КIэщIу жыпIэмэ, «Спартак-Налшыкым» мы гъатхэм бэнэныгъэ гуащIэ къыпэщылъщ. Абы зэрыпэлъэщым елъытащ къыкIэлъыкIуэ зэхьэзэхуэм зыхэтыну гупыр.
АдэкIэ фыщыдгъэгъуэзэнщ япэ дивизионым иу-жьу щыIа зэIущIэхэм къарикIуа бжыгъэхэм. Мис ахэр: «Спартак-2» (Мэзкуу) — «Енисей» (Красноярск) — 3:1, «Тосно» (Ленинград область) — «Тюмень» (Тюмень) — 2:2,«Сибирь» (Новосибирск) — «Кубань» (Краснодар) — 0:0,«Луч-Энергия» (Владивосток) — «Динамо» (Мэзкуу) — 0:2, «Волгарь» (Астрахань) — «Зенит-2» (Санкт-Петербург) — 4:3, «Мордовия» (Саранск) — «Нефтехимик» (Нижнекамск) — 1:0, «Химки» (Химки) — «Факел» (Воронеж) — 0:0, «СКА-Хабаровск» (Хабаровск) — «Сокол» (Саратов) — 1:1, «Тамбов» (Тамбов) — «Шинник» (Ярославль) — 0:1.
КъыкIэлъыкIуэ джэгугъуэр «Спартак-Налшыкым» гъатхэпэм и 18-м иригъэкIуэкIынущ. А махуэм ди щIалэхэр Санкт-Петербург къалэм щаIущIэнущ щIы- пIэ «Зенит-2»-м.
Жыласэ Заурбэч.
